AaB-spilleren Jakob Ahlmann blev nikket en skalle af hjemmeholdets Charlie Davies, som fik direkte rødt kort.

I de sidste minutter af superligakampen mellem AaB og Randers røg aalborgensernes Jakob Ahlmann i clinch med Randers' amerikanske angriber Charlie Davies. Brydekampen endte med et rødt kort til Davies, fordi han nikkede sin modstander en skalle. - Vi var begge oppe i det røde felt med pulsen oppe, og vi havde et par hårde dueller nede i hjørnet. - Det sluttede af med, at han lavede frispark på mig. Så røg vi begge op igen, og det næste, jeg huskede, var at jeg fik et eller andet i hovedet, siger Jakob Ahlmann. Han stod efter kampen med et synligt blåt mærke på næsen, hvor Charlie Davies havde ramt ham, da han nærmest sprang ind i AaB-spilleren. Jakob Ahlmann måtte dog have holdkammeraterne til at fortælle, hvad der var sket. - Hvis det er bevidst gjort, synes jeg, det er dumt af ham, siger Jakob Ahlmann. I stedet kunne venstrebacken glæde sig over, at AaB for anden kamp i træk løb med tre point og fik lagt afstand til Randers i tabellen. - Det er tre fantastiske point. Randers har været utrolig stærke på hjemmebane. Det er fortjent og fedt, at vi vinder, siger Jakob Ahlmann.